LIETUVOS RESPUBLIKOS SOCIALINĖS APSAUGOS IR DARBO MINISTRO

ĮSAKYMAS

DĖL DARBUOTOJŲ SAUGOS IR SVEIKATOS SRITIES MOKYMO PROGRAMŲ RENGIMO TVARKOS APRAŠO PATVIRTINIMO

2013 m. sausio 9 d. Nr. A1-8

Vilnius

Atsižvelgdama į Formaliojo profesinio mokymo programų rengimo ir įteisinimo tvarkos aprašo, patvirtinto Lietuvos Respublikos švietimo ir mokslo ministro 2010 m. rugpjūčio 27 d. įsakymu Nr. V-1435 (Žin., 2010, Nr. 105-5436), 16 punktą:

1. T v i r t i n u Darbuotojų saugos ir sveikatos srities mokymo programų rengimo tvarkos aprašą (pridedama).

2. N u s t a t a u, kad darbuotojų saugos ir sveikatos srities mokymo programos, patvirtintos iki šio įsakymo įsigaliojimo, gali būti naudojamos iki 2013 m. gruodžio 31 d., išskyrus potencialiai pavojingų įrenginių priežiūros meistrų, darbo su potencialiai pavojingais įrenginiais vadovų ir darbuotojų, dirbančių su šiais įrenginiais, mokymo programas. Šios programos, patvirtintos ir neperžiūrėtos iki Lietuvos Respublikos socialinės apsaugos ir darbo ministro 2011 m. kovo 28 d. įsakymo Nr. A1-163 „Dėl Darbuotojų saugos ir sveikatos srities mokymo programų rengimo ir įteisinimo tvarkos aprašo patvirtinimo“ (Žin., 2011, Nr. 38-1824) įsigaliojimo, gali būti naudojamos iki 2014 m. gruodžio 31 d.

3. P r i p a ž į s t u netekusiais galios:

3.1. Lietuvos Respublikos socialinės apsaugos ir darbo ministro 2011 m. kovo 28 d. įsakymą Nr. A1-163 „Dėl Darbuotojų saugos ir sveikatos srities mokymo programų rengimo ir įteisinimo tvarkos aprašo patvirtinimo“;

3.2. Lietuvos Respublikos socialinės apsaugos ir darbo ministro 2012 m. vasario 23 d. įsakymą Nr. A1-102 „Dėl Lietuvos Respublikos socialinės apsaugos ir darbo ministro 2011 m. kovo 28 d. įsakymo Nr. A1-163 „Dėl Darbuotojų saugos ir sveikatos srities mokymo programų rengimo ir įteisinimo tvarkos aprašo patvirtinimo“ pakeitimo“ (Žin., 2012, Nr. 29-1349).

Socialinės apsaugos ir darbo ministrė	Algimanta Pabedinskienė

PATVIRTINTA

Lietuvos Respublikos

socialinės apsaugos ir darbo ministro

2013 m. sausio 9 d. įsakymu Nr. A1-8

DARBUOTOJŲ SAUGOS IR SVEIKATOS SRITIES MOKYMO PROGRAMŲ RENGIMO TVARKOS APRAŠAS

I. BENDROSIOS NUOSTATOS

1. Darbuotojų saugos ir sveikatos srities mokymo programų rengimo tvarkos aprašas (toliau – šis Aprašas) nustato tęstinio profesinio mokymo programų darbuotojų saugos ir sveikatos klausimais (toliau – mokymo programa) rengimo ir atnaujinimo tvarką.

2. Mokymo programos yra skirtos kompetencijoms, reikalingoms Lietuvos Respublikos darbuotojų saugos ir sveikatos įstatymo (Žin., 2003, Nr. 70-3170) reglamentuojam darbui ar funkcijai atlikti, įgyti (toliau – trumpoji formaliojo mokymo programa) ir darbuotojų saugos ir sveikatos srities kompetencijoms įgyti ar joms tobulinti (toliau – neformaliojo mokymo programa).

3. Trumposios formaliojo mokymo programos rengiamos vadovaujantis Formaliojo profesinio mokymo programų rengimo ir įteisinimo tvarkos aprašu, patvirtintu Lietuvos Respublikos švietimo ir mokslo ministro 2010 m. rugpjūčio 27 d. įsakymu Nr. V-1435 (Žin., 2010, Nr. 105-5436), Formaliojo profesinio mokymo tvarkos aprašu, patvirtintu Lietuvos Respublikos švietimo ir mokslo ministro 2012 m. kovo 15 d. įsakymu Nr. V-482 (Žin., 2012, Nr. 35-1734), ir šiuo Aprašu.

4. Šiame Apraše vartojamos sąvokos atitinka Lietuvos Respublikos profesinio mokymo įstatyme (Žin., 1997, Nr. 98-2478; 2007, Nr. 43-1627) ir kituose teisės aktuose apibrėžtas sąvokas.

II. MOKYMO PROGRAMOS RENGIMAS IR ATNAUJINIMAS

5. Inicijuoti mokymo programos rengimą arba atnaujinimą ir (arba) ją rengti turi teisę profesinio mokymo teikėjas, Lietuvos Respublikos ar kitos valstybės narės pilietis, kitas fizinis asmuo, kuris naudojasi Europos Sąjungos teisės aktuose jam suteiktomis judėjimo valstybėse narėse teisėmis, Lietuvos Respublikos ar kitos valstybės narės juridinis asmuo arba kita juridinio asmens statuso neturinti organizacija bei jų padaliniai (toliau – mokymo programos rengėjas).

6. Trumpųjų formaliojo mokymo programų rengimą arba atnaujinimą organizuoja Lietuvos Respublikos valstybinė darbo inspekcija (toliau – Valstybinė darbo inspekcija) Lietuvos Respublikos vyriausiojo valstybinio darbo inspektoriaus nustatyta tvarka.

7. Rengiant ar atnaujinant trumpąją formaliojo mokymo programą, gali dalyvauti profesinio mokymo teikėjų ir darbdavių atstovai, kurie turi ne mažesnį kaip trejų metų darbuotojų saugos ir sveikatos srities darbo stažą arba yra darbuotojų saugos ir sveikatos specialistai.

III. MOKYMO PROGRAMOS REIKALAVIMAI

8. Mokymo programą sudaro teorinis, praktinis mokymas, praktinė užduotis ir baigiamasis mokymosi pasiekimų įvertinimas.

9. Trumpoji formaliojo mokymo programa rengiama pagal Formaliojo profesinio mokymo programų rengimo ir įteisinimo tvarkos apraše tokiai programai nustatytus reikalavimus. Joje nurodoma asmens įgyjama kompetencija, reikalinga Lietuvos Respublikos darbuotojų saugos ir sveikatos įstatymo reglamentuojamam darbui ar funkcijai atlikti.

10. Neformaliojo mokymo programa rengiama atsižvelgiant į šio Aprašo 9 punkte nustatytus trumposios formaliojo mokymo programos reikalavimus. Konkrečius neformaliojo mokymo programos reikalavimus nustato šios programos rengimą inicijuojantis ar finansuojantis asmuo (toliau – užsakovas).

11. Trumpoji formaliojo mokymo programa įforminama vadovaujantis Formaliojo profesinio mokymo programų rengimo ir įteisinimo tvarkos aprašo priede pateikta forma. Nurodomi mokymo programos rengėjai, jų darbovietė, pareigos, kvalifikacijos kategorija (jei tokią turi) ir yra šių asmenų parašai. Mokymo plane išskiriamas laikas teoriniams, praktiniams užsiėmimams ir praktinei užduočiai atlikti, nurodoma baigiamojo mokymosi pasiekimų vertinimo forma bei jam skiriamas laikas. Nurodomas išduodamas mokymo programos baigimo pažymėjimas, jo išdavimo sąlygos ir kt. tvarka.

12. Neformaliojo mokymo programa įforminama atsižvelgiant į šio Aprašo 11 punkte nustatytus trumposios formaliojo mokymo programos įforminimo reikalavimus.

IV. MOKYMO PROGRAMOS VERTINIMAS IR ĮTEISINIMAS

13. Trumposios formaliojo mokymo programos rengėjas parengtą mokymo programą suderina su mokymo programos užsakovu, bent vienu profesinio mokymo teikėju ir šios srities darbdavių organizacija ar darbdaviu. Suderintą mokymo programą kartu su raštais, kuriais programos užsakovas, profesinio mokymo teikėjas, darbdavių organizacija ar darbdavys pritaria mokymo programai, mokymo programos rengėjas teikia Valstybinei darbo inspekcijai.

14. Neformaliojo mokymo programos rengėjas parengtą mokymo programą suderina su užsakovu.

15. Valstybinėje darbo inspekcijoje mokymo programa įvertinama per dvidešimt darbo dienų nuo jos gavimo, atsižvelgiant į šio Aprašo priede pateiktus mokymo programos vertinimo kriterijus. Teigiamai įvertinus mokymo programą, programos suderinimo žyma (atstovaujančio asmens pareigos, parašas, vardas, pavardė) įrašoma šios programos tituliniame lape. Neigiamai įvertintą mokymo programą Valstybinė darbo inspekcija grąžina rengėjui, kartu pateikdama nepritarimo programai motyvus.

16. Valstybinės darbo inspekcijos parengtą ar teigiamai įvertintą kito asmens parengtą trumpąją formaliojo mokymo programą kartu su šio Aprašo 14 punkte nurodytais mokymo programos suderinimo raštais Valstybinė darbo inspekcija pateikia Socialinės apsaugos ir darbo ministerijai.

17. Socialinės apsaugos ir darbo ministerija, gavusi Valstybinės darbo inspekcijos pateiktą trumpąją formaliojo mokymo programą, per dvidešimt darbo dienų nuo gavimo dienos įvertina šią programą, jei reikia, Vyriausybės teisėkūros taisyklių, patvirtintų Lietuvos Respublikos Vyriausybės 2009 m. rugsėjo 30 d. nutarimu Nr. 1244 (Žin., 2009, Nr. 121-5212), nustatyta tvarka teikia mokymo programą suinteresuotoms institucijoms išvadoms gauti ir priima sprendimą dėl jos patvirtinimo. Socialinės apsaugos ir darbo ministerijai priėmus teigiamą sprendimą, trumpoji formaliojo mokymo programa tvirtinama socialinės apsaugos ir darbo ministro įsakymu ir per tris darbo dienas nuo mokymo programos patvirtinimo Valstybinei darbo inspekcijai pateikiama šio socialinės apsaugos ir darbo ministro įsakymo ir juo patvirtintos trumposios formaliojo mokymo programos kopija bei skenuota elektroninė versija. Jei sprendimas neigiamas, raštu pranešama Valstybinei darbo inspekcijai, nurodant nepritarimo programai motyvus. Valstybinė darbo inspekcija pati taiso mokymo programą arba per tris darbo dienas nuo pranešimo apie neigiamą sprendimą gavimo praneša mokymo programos rengėjui, kartu pateikdama nepritarimo programai motyvus.

18. Mokymo programos rengėjas, gavęs Valstybinės darbo inspekcijos pranešimą apie neigiamą sprendimą, tikslina mokymo programą, atsižvelgdamas į pateiktus nepritarimo motyvus. Jis patikslintą mokymo programą suderina su užsakovu ir kartu su raštu, kuriuo mokymo programos užsakovas pritaria mokymo programai, teikia Valstybinei darbo inspekcijai.

19. Valstybinė darbo inspekcija, gavusi socialinės apsaugos ir darbo ministro įsakymo dėl trumposios formaliojo mokymo programos patvirtinimo ir šios mokymo programos kopiją bei skenuotą elektroninę versiją, per tris darbo dienas pateikia šį įsakymą kartu su mokymo programa mokymo programos rengėjui, kuris teikia mokymo programą Kvalifikacijų ir profesinio mokymo plėtros centrui įteisinti, arba pati teikia mokymo programą Kvalifikacijų ir profesinio mokymo plėtros centrui įteisinti.

20. Trumpoji formaliojo mokymo programa įteisinama vadovaujantis Formaliojo profesinio mokymo programų rengimo ir įteisinimo tvarkos aprašu.

21. Pasiūlymą išregistruoti trumpąją formaliojo mokymo programą iš Studijų, mokymo programų ir kvalifikacijų registro Valstybinė darbo inspekcija, suderinusi su Socialinės apsaugos ir darbo ministerija, teikia Kvalifikacijų ir profesinio mokymo plėtros centrui.

V. BAIGIAMOSIOS NUOSTATOS

22. Trumposios formaliojo mokymo programos peržiūrimos ne rečiau kaip vieną kartą per dvejus metus, atsižvelgiant į darbuotojų saugos ir sveikatos teisės aktų pasikeitimus bei darbuotojų saugos ir sveikatos būklę įmonėse, ir prireikus atnaujinamos.

_________________

Darbuotojų saugos ir sveikatos srities mokymo

programų rengimo tvarkos aprašo

priedas

MOKYMO PROGRAMOS VERTINIMO KRITERIJAI

1. Mokymo programos struktūra ir turinys atitinka Darbuotojų saugos ir sveikatos srities mokymo programų rengimo tvarkos aprašo 8 ir 9 punktų reikalavimus.

2. Neformaliojo mokymo programa atitinka šios programos užsakovo nustatytus reikalavimus (jei tokie yra).

3. Mokymo programa įforminta pagal Darbuotojų saugos ir sveikatos srities mokymo programų rengimo tvarkos aprašo 11 punkto reikalavimus.

4. Mokymo programa atitinka darbuotojų saugos ir sveikatos teisės aktuose nustatytus mokymo programos reikalavimus (jei tokie yra).

5. Mokymo plano temos nuoseklios, aiškios, dera su mokymosi pasiekimais, numatyti tinkami mokymo metodai, mokymo programos apimtis pakankama mokymo programoje numatytai kompetencijai įgyti.

6. Numatyta teorinių žinių ir praktinių gebėjimų vertinimo tvarka, užtikrinanti įgyjamą mokymo programoje numatytą kompetenciją.

7. Numatyti pakankami ir tinkami profesinio mokymo teikėjų metodiniai ir materialieji ištekliai: mokymosi medžiaga, vaizdinės priemonės, patalpos teoriniam mokymui, patalpos praktiniam mokymui, įranga, techninės mokymo priemonės.

8. Nustatyti pakankami ir tinkami reikalavimai mokytojams.

_________________